Verður fyrsta álverið í heiminum sem eingöngu er knúið jarðvarmaorku Norðurál og Íslenskir aðalverktakar ( ÍAV ) undirrituðu í dag samninga um byggingu kerskála fyrir álver Norðuráls í Helguvík . Um leið var fyrsta skóflustungan að kerskála tekin formlega að viðstöddu fjölmenni . Undirbúningsframkvæmdir á lóð fyrirtækisins eru hafnar og byggingarframkvæmdir við kerskála hefjast á þessu ári . Framkvæmdirnar fela m.a. í sér aðstöðusköpun á vinnusvæðinu , jarðvinnu , uppsteypu , forsteyptar einingar , stálvirki , klæðningar og ýmsan frágang . Heildarkostnaður við fyrsta áfanga álversins , sem tekinn verður í gagnið fyrir árslok árið 2010 , nemur um 70 til 80 milljörðum íslenskra króna . Ef miðað er við álverð í dag er áætlað útflutningsverðmæti þegar fyrsti áfangi verður kominn í fullan rekstur um 35 milljarðar á áriStarfsmannafjöldi verður um 400 manns og að auki skapast afleidd störf í samfélaginu fyrir um 600 manns til viðbótar . Íslensk áhersla Ragnar Guðmundsson , forstjóri Norðuráls , fagnar þessum áfanga og væntir góðs af samstarfinu við ÍAV . “ Undirbúningur verkefnisins í Helguvík hefur einkennst af afar góðu samtarfi við orkufyrirtækin og heimamenn og stuðningur Suðurnesjabúa hefur verið mikill . Miklar kröfur eru gerðar til okkar , t.d. í umhverfismálum og útlitshönnun , en það hefur verið gaman að vinna að lausnum á slíkum málum með heimafólki . Niðurstaðan verður álver í allra fremstu röð sem við getum verið mjög stolt af . ” Gunnar Sverrisson , forstjóri Íslenskra aðalverktaka , segir verkefnið í Helguvík koma á góðum tíma fyrir byggingariðnaðinn og íslenskt samfélag . „ Talsvert hefur dregið úr framkvæmdum á hér á landi í framhaldi af verklokum í stórframkvæmdum á austurlandi . Einnig hefur hægt á íbúðamarkaðnum síðustu mánuði . Við hjá ÍAV erum með góða verkefnastöðu um þessar mundir og bygging Álvers í Helguvík fyrir Norðurál kemur til með að tryggja áframhald þar á . Ég tel að tilkoma álvers í Helguvík sé dæmi um þjóðhagslega hagkvæmt verkefni sem kemur með innspýtingu í efnahagslífið á hárréttum tíma og gefur hagkerfinu tækifæri á mýkri lendingu en ella og án þess að valda þenslu eða skekkja íslenskan vinnumarkað “ . Ný meginstoð atvinnulífs Oddný Harðardóttir , bæjarstjóri í Garði , áréttar mikilvægi verkefnisins í Helguvík fyrir atvinnusvæði álversins sem spannar allt frá Vogum og Grindavík til Sandgerðis , Reykjanesbæjar og Garðs . “ Öll sveitarfélög á svæðinu hafa lýst yfir stuðningi við byggingu álversins og stuðningur meðal almennings er mikilli . Ég verð vör við sívaxandi eftirvæntingu hjá mínu fólki og þar er auðvitað horft til þeirrar kjölfestu í atvinnu og þeirra tekjumöguleika sem álverið mun skapa þegar sjávarútvegurinn er að gefa eftir . Hér býr raunsætt fólk sem veit hvað það kostar að lifa mannsæmandi lífi og mennta börnin sín . Stöðugleiki í atvinnuframboði leiðir ósköp einfaldlega af sér stöðugra og betra samfélag . ” Árni Sigfússon , bæjarstjóri í Reykjanesbæ , tekur í sama streng . “ Hér ríkir mikill einhugur um uppbyggingu álvers Norðuráls í Helguvík . Það eru jafnt fyrirtæki og einstaklingar hér á Suðurnesjum sem þrýsta á um sem skjótastan framgang verkefnisins . Í þessum hópi er t.d. áberandi fólk sem þarf nú að sækja vinnu um langan veg eða hefur ekki fullnægjandi atvinnu og tekjur . Væntingarnar eru að sönnu miklar en auðvitað er undirbúningsferlið langt og strangt . Á móti er það sanngjörn krafa að svona vel undirbúið og þjóðhagslega mikilvægt verkefni , sem styrkir undirstöður atvinnulífs , tryggir innstreymi erlends gjaldeyris og eykur tiltrú útlendinga á íslensku efnahagslífi , njóti sannmælis . ”